મિથુન : તા. 2 અને 3 દરમિયાન ચંદ્ર બારમાં સ્થાનમાં આવતાં સમય ખરાબ છે જેના ફળસ્વરૂપ આપે આ દિવસો દરમિયાન કરેલી યાત્રા કષ્ટદાયક રહેશે. શનિનું સાતમાં સ્થાનમાં ભ્રમણ સ્વાસ્થ્યમાં તકલીફ આપશે. પગની તકલીફ તથા હાડકા સંબંધી રોગ થઇ શકે છે. જીવનસાથી જોડે પણ આપ પરેશાન થઇ શકો છો. કોઈ બીજી જગ્યાએ સ્થળાંતર થવાની સંભાવના છે. વિદેશગમન માટે સારા યોગો બને છે. તા. 4 અને 5ના દરમિયાન કાર્યકુશળતામાં વૃદ્ધિ થશે. આવકના નવા સાધનો પર ધ્યાન આપશો. સંપત્તિ તથા માલના ખરીદ-વેચાણમાં વ્યસ્ત રહેશો. પ્રણય સંબંધોમાં ઉતાર-ચઢાવ રહેશે. વ્યવસાયિક કાર્ય માટે કરેલી યાત્રા સફળ થશે. કામકાજમાં આપની વ્યસ્તતા ઘણી રહેશે પરંતુ અપેક્ષિત ફળ મળતા તમને કામના ભારણની ફરિયાદ નહીં રહે. તા. 6 અને 7 દરમિયાન કાર્યસ્થળ પર સ્થિતિ સામાન્ય રહેશે. આપને એકલા રહેવાનું ગમશે. તેના માટે આપ ધાર્મિક સ્થળની મુલાકાત પણ લેશો. આ સમય દરમિયાન આપ સામાજિક મુલાકાત કરશો. શેરબજારમાં આર્થિક લાભ થાય. નિઃસંતાન દંપતી માટે સંતાન પ્રાપ્તિના સારા યોગો બની રહ્યા છે. તા. 8ના રોજ આપનામાં ઊર્જા અને ઉત્સાહ રહેશે. સંતાનના ભણતર પર વિશેષ ધ્યાન આપશો. યશ પ્રાપ્તિ માટે પ્રયત્નરત રહેશો.